**ŽIVOTOPIS**

Dr. sc. Mirko Bilandžić, znanstveni je savjetnik u trajnom zvanju i redoviti profesor na Odsjeku za sociologiju, Filozofskog fakulteta Sveučilišta u Zagrebu. Na Odsjeku za sociologiju Filozofskog fakulteta nositelj je triju kolegija: „Sociologija nacionalne i međunarodne sigurnosti“, „Sociologija vojske i rata“ te „Terorizam i društvo“ čime je na akademsku razinu u Republici Hrvatskoj uveo studije terorizma. Predaje i na sveučilišnom Vojnom studiju zagrebačkog Sveučilišta gdje je nositelj modula za vojnoobavještajnu specijalizaciju. Predaje na *Intelligence College in Europe*. Nastavu izvodi na četiri doktorska studija: na Odsjecima za sociologiju i Informacijsko-komunikacijske znanosti Filozofskog fakulteta i na Ekonomskom fakultetu Sveučilišta u Zagrebu te na Sveučilištu Sjever, kao i na poslijediplomskom studiju Oftalmologija i optometrija (*Medicina i sigurnost: Biometrijski sustavi identifikacije osoba*) Medicinskog fakulteta Sveučilišta u Splitu. Kao gost-predavač predaje i na međunarodnoj Ratnoj školi Ministarstva obrane Republike Hrvatske. Suautor je programa poslijediplomskog specijalističkog studija „Upravljanje krizama“ na Sveučilištu u Zagrebu kojem je i voditelj od 2011. godine. Od 2008. glavni je i odgovorni urednik znanstveno-stručnog časopisa *Polemos* za interdisciplinarna istraživanja rata i mira. Predstojnik je Katedre za vojnu sociologiju na Odsjeka za sociologiju Filozofskog fakulteta Sveučilišta u Zagrebu. Obavljao je funkciju direktora sigurnosti Europskih sveučilišnih igara Zagreb-Rijeka 2016. Područja osobitog znanstvenog interesa su niz područja iz okvira prvenstveno sociološke znanosti i političkih znanosti: nacionalna sigurnost, međunarodna sigurnost, socijetalna sigurnost, terorizam, protuterorizam, obavještajne studije, komparativni sustavi nacionalne sigurnosti, teorije sukoba, teorije moći. Kao rezultat znanstveno-istraživačkog rada objavio je 10 knjiga, 50-ak znanstvenih i stručnih radova te izradio 40-ak prikaza i recenzija knjiga i radova u znanstvenim i stručnim časopisima. Važnije njegove knjige su: *Sport i nacionalna sigurnost: terorizam, špijunaža i korupcija u nogometu i ostalim sportovima* (2019, suautor); *Nacionalna sigurnost: prognoziranje ugroza* (2019); *Sjeme zla: uvod u studije terorizma* (2014.), *Poslovno-obavještajno djelovanje: Business intelligence u praksi* (2008); *Sjeverna Irska između rata i mira* (2005.); *Osnove nacionalne sigurnosti* (2005., suautor) te *Diplomacija i obavještajna aktivnost* (1998.).